શિલ્પકાર અને તેનું શિલ્પ, ચિત્રકાર અને તેનું ચિત્ર અલગ રહી શકે છે. ચિત્રકાર વગર પણ ચિત્ર રહી શકે. પરંતુ નટરાજ વગર નૃત્ય થઇ શકતું નથી, રહી શકતું નથી. નટરાજ અને નૃત્યનું તાદાત્મ્ય હોવાથી જ બ્રહ્માંડની આ શ્રેણીબદ્ધ અને તાલબદ્ધ સર્જન સંહારની પ્રક્રિયા દર્શાવવા નટરાજનું પ્રતીક સર્જવામાં આવ્યું હશે. આપણા દેશમાં શંકરની મૂર્તિનું જેમ પૂજન થાય છે તેમ શિવલિંગનું પણ પૂજન થાય છે. ભગવાન શંકરની મૂર્તિ એ સગુણ સાકારનું પ્રતીક છે. જ્યારે શિવલિંગ એ નિર્ગુણ નિરાકારનું પ્રતીક છે. શિવલિંગ એ કોઇ મૂર્તિ કે પ્રતિમા નથી. તે એક શુદ્ધ પ્રતીક છે.